Euroopa Liidu Teataja L 029 , 03/02/2004 Lk 0004 - 0005



Komisjoni määrus (EÜ) nr 185/2004, 2. veebruar 2004, millega muudetakse määrust (EÜ) nr 94/2002, milles sätestatakse nõukogu määruse (EÜ) nr 2826/2000, milles käsitletakse põllumajandussaaduste ja -toodete teavitamis- ja müügiedendusmeetmeid siseturul, üksikasjalikud rakenduseeskirjad EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 19. detsembri 2000. aasta määrust (EÜ) nr 2826/2000 põllumajandussaaduste ja -toodete teavitamis- ja müügiedendusmeetmete kohta siseturul, [1] eriti selle artiklit 12, ning arvestades järgmist: (1) Komisjoni määruse (EÜ) nr 94/2002 [2] artikliga 3 nähakse ette nende teemade ja toodete loetelude koostamine, millega seoses võib rakendada teavitamis- ja müügiedendusmeetmeid. (2) Nõukogu 26. juuni 1990. aasta määrusega (EÜ) nr 1907/1990 munade teatavate turustusnormide kohta [3] nõutakse muu hulgas, et inimtoiduks ettenähtud munad oleksid alates 1. jaanuarist 2004 märgistatud koodiga, mis viitab nende tootjale ja võimaldab kindlaks teha põllumajandusliku tootmise viisi. (3) Oleks kasulik tarbijaid nendest uutest munade märgistamise eeskirjadest teavitada. (4) Seepärast tuleks inimtoiduks ettenähtud munad lisada nende toodete loetellu, millega seoses võib rakendada teavitamis- ja müügiedendusmeetmeid, ja kõnealuses sektoris läbiviidavate kampaaniate jaoks tuleks määratleda üldised suunised. (5) Võttes arvesse nende suuniste koostamise kuupäeva, ei ole võimalik järgida tähtaegu, mis on kehtestatud inimtoiduks ettenähtud mune käsitlevate 2004. aastal esitatavate esimeste programmide edastamiseks ja heaks kiitmiseks. Pidades silmas vajadust tarbijaid võimalikult kiiresti teavitada, tuleks kõnealuste esimeste programmide edastamiseks ja heakskiitmiseks kehtestada eri tähtaeg. (6) Määrust (EÜ) nr 94/2002 tuleks vastavalt muuta. (7) Käesoleva määrusega ettenähtud meetmed on kooskõlas põllumajandussaaduste ja -toodete korralduskomiteede ühisarvamusega, ON VASTU VÕTNUD KÄESOLEVA MÄÄRUSE: Artikkel 1 Määrust (EÜ) nr 94/2002 muudetakse järgmiselt: 1. Artikli 5 lõike 1 teise lõiku lisatakse järgmine tekst: "Asjaomased liikmesriigid peavad esimesed 2004. aastal esitatavad inimtoiduks ettenähtud mune käsitlevad programmid saama hiljemalt 29. veebruaril 2004." 2. Artiklit 7 muudetakse järgmiselt: b) lõike 1 teisele lõigule lisatakse järgmine tekst: "Esimestest 2004. aastal esitatavatest inimtoiduks ettenähtud mune käsitlevatest programmidest tuleb komisjonile teada hiljemalt 31. märtsil 2004." b) lõike 3 teisele lõigule lisatakse järgmine tekst: "Komisjon teeb esimeste 2004. aastal esitatavate inimtoiduks ettenähtud mune käsitlevate programmide kohta otsuse hiljemalt 31. mail 2004." 3. I lisa b punkti lisatakse järgmine taane: "— inimtoiduks ettenähtud munad." 4. Käesoleva määruse lisa tekst lisatakse III lisale. Artikkel 2 Käesolev määrus jõustub kolmandal päeval pärast selle avaldamist Euroopa Liidu Teatajas. Käesolev määrus on tervikuna siduv ja vahetult kohaldatav kõikides liikmesriikides. Brüssel, 2. veebruar 2004 Komisjoni nimel komisjoni liige Franz Fischler [1] EÜT L 328, 23.12.2000, lk 2. [2] EÜT L 17, 19.1.2002, lk 20. Määrust on viimati muudetud määrusega (EÜ) nr 497/2003 (ELT L 74, 20.3.2003, lk 4). [3] EÜT L 173, 6.7.1990, lk 5. Määrust on viimati muudetud määrusega (EÜ) nr 2052/2003 (ELT L 305, 22.11.2003, lk 1). -------------------------------------------------- LISA "INIMTOIDUKS ETTENÄHTUD MUNAD 1. OLUKORRA ÜLDANAÜÜS Alates 1. jaanuarist 2004 tembeldatakse inimtoiduks ettenähtud munade koorele kood, et identifitseerida tootja ja munakanade kasvatamisel rakendatud süsteem. Kood koosneb numbrist, mis võimaldab kindlaks teha tootmisviisi (0 = mahepõllumajanduslik, 1 = vabapidamine, 2 = õrrekanad, 3 = puurikanad), selle liikmesriigi ISO-koodist, kus tootmiskeskus asub, ja numbrist, mille asjaomane asutus on tootmiskeskusele andnud. 2. EESMÄRGID - Teavitada tarbijat munade märgistamise uutest standarditest ja selgitada munadele trükitud koodi tähendust. - Anda munadele trükitud koodi abil teavet munatootmissüsteemide kohta. - Anda teavet olemasolevate järelevalvesüsteemide kohta. 3. SIHTRÜHMAD - Tarbijad ja turustajad. - Arvamusliidrid. 4. PEAMINE SÕNUM - Reklaamida ja selgitada kooskõlas direktiiviga 2002/4/EÜ munadele trükitud uut koodi ja koodiga märgistatud eri munakategooriate omadusi. 5. PEAMISED KANALID - Elektroonilised kanalid (veebilehed jne). - Trükitud materjal (infolehed, brošüürid jne). - Teavitamine müügikohtades. - Reklaamimine ajakirjanduses ning toiduajakirjades, naisteajakirjades jne. - Suhted meediakanalitega. 6. PROGRAMMI KESTUS 12–24 kuud. 7. SOOVITUSLIK EELARVE 4 miljonit eurot." --------------------------------------------------